মমতার কায়দায় যুদ্ধের ডাক  দিলীপের। পঞ্চায়েত ভোট কোয়ার্টার ফাইনাল, লোকসভা ভোট সেমিফাইনাল আর বিধানসভা নির্বাচন ফাইনাল। এমনই লক্ষ্য স্থির করে বড় আন্দোলনের ডাক দিলেন রাজ্য বিজেপি সভাপতি দিলীপ ঘোষ।
আর সেই লক্ষ্য নিয়ে আগামী ২৫ মে লালবাজার অভিযানের ডাক দিলেন দিলীপ ঘোষ। ক’দিন আগেই বিজেপির সর্বভারতীয় সভাপতি অমিত শাহ রাজ্য সফরে এসে সংগঠনকে চাঙ্গা করার নির্দেশ দিয়ে গিয়েছেন। একই সঙ্গে দলকে আন্দোলনমুখী করতে বলেছেন রাজ্য নেতাদের। তার শুরুটাই হতে চলেছে আগামী ২৫ মে।
বাম আমলে ঘন ঘন আন্দোলনের মধ্য দিয়ে রাজ্য সরকারকে নাস্তানাবুদ করে দিয়েছিলেন মমতা বন্দ্যোপাধ্যায়। এবার একই কায়দায় মমতা সরকারকে অস্বস্তিতে ফেলতে চাইছে রাজ্য বিজেপি। এ দিন বর্ধমানে প্রথমে সাংবাদিক সম্মেলন ও পরে প্রকাশ্য জনসভায় তৃণমূল কংগ্রেসের বিরুদ্ধে রীতিমতো তোপ দাগেন দিলীপ ঘোষ। মমতা বন্দ্যোপাধ্যায়ের বিরুদ্ধে সংখ্যলঘু তোষণের অভিযোগ তুলতে গিয়ে বলেন, ‘মাথায় ঘোমটা দিয়ে মমতা বন্দ্যোপাধ্যায় মুসলিম সেজে ভোট আদায়ের চেষ্টা করছেন।’
এখন সিবিআই তদন্তকে কেন্দ্র করে নারদকাণ্ড নিয়ে রীতিমতো অস্বস্তিতে তৃণমূল কংগ্রেস। সেই অস্বস্তিতে চাপে পরিণত করতেই এ বার লালবাজার অভিযানের ডাক রাজ্য বিজেপির। 
এ দিন বিজেপি রাজ্য সভাপতিকে  কটাক্ষ করে তৃণমূল কংগ্রেসের মহাসচিব পার্থ চট্টোপাধ্যায় বলেন, ‘পদ্মের পাপড়িই ফুটলো না, দিলীপ ঘোষরা দিবাস্বপ্ন দেখছেন।’ এর জবাবে দিলীপ ঘোষ বলেন, ‘এখন পার্থবাবুরা মুখে যাই বলুন, ভালই বুঝতে পারছেন মানুষ কী বলছে। তাই সবেতেই বিজেপি দেখছেন।’